Universitatea din București, alături de elevii din Drobeta-Turnu Severin la Târgul Ofertei Universitare
Universitatea din București a fost prezentă la cea de-a VI-a ediție a Târgului Ofertei Universitare, un eveniment dedicat elevilor de liceu care își caută drumul profesional, desfășurat în perioada 1-2 aprilie 2025.
Târgul Ofertei Universitare s-a desfășurat pe parcursul a două zile la Palatul Culturii „Teodor Costescu” din Drobeta-Turnu Severin, județul Mehedinți.
Organizat de Centrul Județean de Resurse și Asistență Educațională Mehedinți (CJRAE), în parteneriat cu Consiliul Județean Mehedenți, Inspectoratul Școlar Județean Mehedinți și Asociația Consilierilor Români, evenimentul a reunit 14 universități din întreaga țară, oferindu-le tinerilor interesați detalii despre procesul de admitere, viața de student și nenumăratele oportunități pe care le oferă Universitatea din București.
În cadrul acestui târg, Universitatea din București a fost reprezentată de Cristina Sevrani, consilier la Departamentul de Consiliere și Orientare pentru Carieră din cadrul UB, studenți ai Universității din București, precum și de cadrele didactice ale Facultății de Geografie – Filiala Drobeta-Turnu Severin.
Cu această ocazie, membrii comunității academice a Universității din București au oferit informații esențiale despre programele de studii disponibile în cadrul facultăților UB.
„Facultatea de Geografie din Drobeta-Turnu Severin este o oportunitate reală pentru tinerii care își doresc să studieze aproape de casă, într-un mediu profesionist și prietenos. Ne bucurăm să fim prezenți la acest târg și să le oferim elevilor informații directe despre viitorul lor educațional”, a menționat asist. univ. dr. Mihaela Oglindoiu, cadru didactic la Facultatea de Geografie, filiala Drobeta-Turnu Severin.
În cadrul evenimentului a avut loc și Conferința de bune practici între mediul preuniversitar și universitar, desfășurată sub egida Asociației Consilierilor Români (ACROM), intitulată „Consilierea carierei și tranziția de la școală la piața muncii”. Această conferință a oferit un spațiu de dialog între profesori, consilieri și reprezentanți ai universităților, având ca scop îmbunătățirea procesului de orientare profesională a elevilor.
Prin participarea la astfel de evenimente, Universitatea din București își reafirmă angajamentul de a sprijini tinerii în alegerea traseului educațional potrivit, oferindu-le resurse educaționale de calitate și sprijin în luarea unor decizii informate pentru viitorul lor profesional.
[bookmark: _Hlk194651689]Târgul Ofertei Universitare de la Drobeta-Turnu Severin a demonstrat încă o dată importanța colaborării dintre mediul preuniversitar și universitar în ghidarea tinerilor pentru alegerea unei facultăți potrivite.




